KIRJALLINEN KYSYMYS E-1083/01 esittäjä(t): Bart Staes (Verts/ALE) neuvostolle. Sensus-hanke: DARPAn eurooppalainen vastapuoli.



Virallinen lehti nro 340 E , 04/12/2001 s. 0161 - 0162



KIRJALLINEN KYSYMYS E-1083/01 esittäjä(t): Bart Staes (Verts/ALE) neuvostolle (9. huhtikuuta 2001) Aihe: Sensus-hanke: DARPAn eurooppalainen vastapuoli Sensus-hankkeen, Aventinus-hankkeen seuraajan, puitteissa on yritetty kehittää eurooppalaisia poliisi- ja tiedustelupalveluja varten tarkoitettu DARPAn (Defense Advanced Research Projects Agency) mallin mukainen tietojenvaihto-ohjelma. Sensus-hankkeen koordinoinnista vastaa Stephan Bodenkamp/Christoph Kionowski, joka on Saksan liittotasavallan tiedustelupalvelun salainen agentti. Valtion elin DARPA koordinoi Yhdysvaltain puolustusministeriön tutkimus- ja kehitysohjelmia. Kahdella kieliteknologiayrityksellä näyttää olevan merkittävä osa sekä DARPA- että Sensus-hankkeissa. Dragon on kehittänyt käännösteknologiaa Yhdysvaltain tiedustelupalveluille ja osallistui niin sanotun Multilingual Interview -järjestelmän (MIS) kehittämiseen. Tämän järjestelmän tarkoituksena oli kroatian, serbian ja bosnian kielillä Bosnia-Hertsegovinassa käytyjen keskustelujen automaattinen kääntäminen (keväällä 1998) ja arabian, farsin, hindin ja urdun kielillä Persianlahdella käytyjen keskustelujen kääntäminen (kesällä 1998). Sail Labs -tytäryhtiönsä kautta (aikaisemmin Gesellschaft für Multilingual Systeme mbH) Lernout&Hauspie (L&H) oli puolestaan tekemisissä eurooppalaisen Sensus-hankkeen kanssa. Täydennyksenä on ilmoitettava, että L&H osallistui vuonna 1997 myös DARPAn Dominate the Battlespace -hankkeeseen. Kilpailijansa Dragon-yhtiön MIS-hankkeen yhteydessä saavuttaman menestyksen innoittamana L&H perusti muutamia niin sanottuja kielenkehitysyhtiöitä kieliteknologian kehittämiseksi hindin, farsin, arabian ja urdun kielillä. Stephan Bodenkamp/Christoph Kionowski, Saksan liittotasavallan tiedustelupalvelun salainen agentti ja Sensus-hankkeen koordinaattori, perusti kolme kielenkehitysyhtiötä. Vuoden 2000 alussa myös Dragon joutui L&H:n omistukseen. Yhdysvaltalainen tiedustelupalvelu National Security Agency ei hyväksynyt tätä yritysostoa, koska tällä tavalla arkaluontoinen ja strateginen teknologia joutui eurooppalaisen ryhmittymän käsiin. Onko neuvosto tietoinen siitä, että yhdysvaltalainen tiedustelupalvelu National Security Agency ei hyväksy sitä, että L&H on ostanut Dragon-yhtiön, niiden mahdollisten seurausten vuoksi, joita tästä koituu Yhdysvaltain suhtautumiselle Sensus-hankkeeseen a) L&H:n Sail Labs -tytäryhtiön osallistumisen vuoksi ja b) sen vuoksi, että Sensus-hankkeen koordinaattori Stephan Bodenkamp/Christoph Kionowski on osakkaana kolmessa kielenkehitysyhtiössä? Jos näin ei ole, voiko neuvosto kuitenkin hankkia tietoja yhdysvaltalaisen tiedustelupalvelun National Security Agencyn suhtautumisesta siihen, että L&H on ostanut Dragon-yhtiön, niiden mahdollisten seurausten vuoksi, joita tästä koituu Yhdysvaltain suhtautumiselle Sensus-hankkeeseen? Yhteinen vastaus kirjallisiin kysymyksiin E-1064/01, E-1081/01 ja E-1083/01 (16. heinäkuuta 2001) Kysymyksissä n:o E-1064/01, n:o E-1081/01 ja n:o E-1083/01 mainitut tapaukset eivät kuulu Euroopan unionin neuvoston toimivaltaan.